12. ฐานะการเงินและผลการดำเนินการ

12.1 งบการเงิน

12.1.1 รายงานการตรวจสอบงบการเงินโดยผู้สอบบัญชีรับอนุญาต

ผู้สอบบัญชีได้แสดงความเห็นในรายงานการสอบบัญชี ของบริษัทฯสำหรับปี 2543-2545
อย่างไม่มีเงื่อนไข โดยให้ความเห็นว่า งบดุลรวมและงบดุล ณ วันที่ 31 ธันวาคม ของแต่ละปี
งบกำไรขาดทุนงบกำไรขาดทุนรวม
งบแสดงการเปลี่ยนแปลงในส่วนของผู้ถือหุ้นรวมและงบแสดงการเปลี่ยนแปลงในส่วนของผู้ถือหุ้น
และงบกระแสเงินสดรวมและงบกระแสเงินสด สำหรับปีสิ้นสุดวันเดียวกันของแต่ละปี
แสดงฐานะการเงินรวมและฐานะการเงินเฉพาะของบริษัทฯ
ผลการดำเนินงานรวมและผลการดำเนินงานเฉพาะของบริษัท
และกระแสเงินสดรวมและกระแสเงินสดเฉพาะของบริษัทฯ
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

[]

[]

[]

[]

[]

[]

[]

2.  .คำอธิบายและการวิเคราะห์ฐานะการเงินและผลการดำเนินงาน

1. สรุปภาพรวมของผลการดำเนินงานที่ผ่านมา

ปี 2545 เป็นปีที่บริษัท ชินแซทเทลไลท์ จำกัด (มหาชน)
ประสบความสำเร็จในการพัฒนาโครงการไอพีสตาร์
โดยได้รับการสนับสนุนทางการเงินจากธนาคารเพื่อการส่งออกและนำเข้า
ของประเทศสหรัฐอเมริกา ความสำเร็จนี้ นอกจากจะเอื้อประโยชน์ในการดำเนินงานของบริษัทฯ
ยังนับเป็นการปฏิวัติเทคโนโลยีดาวเทียม บริษัทฯ ยังได้รับรางวัล Asia Telecom Deal of
Year 2002 อีกด้วย

ในปี 2545 บริษัทฯ ได้เริ่มดำเนินการขายอุปกรณ์ภาคพื้นดินของไอพีสตาร์รุ่นแรก
ซึ่งส่งผลให้การใช้บริการช่องสัญญาณดาวเทียมเพิ่มขึ้น โดยเฉพาะในด้านการวิจัยและการพัฒนานั้น
อุปกรณ์ ฯ ก็ยังได้รับการยอมรับในตลาดของบริษัทฯ ทั้งในบริษัทขนาดย่อม กลางและ เล็ก
ซึ่งเป็นหนึ่งในเป้าหมายของโครงการเบื้องต้น และเป็นการวางโครงสร้างระบบไอพีสตาร์ภาคพื้นดิน

ธุรกิจของบริษัทฯ ในปี 2545 ได้มีการเติบโตอย่างต่อเนื่อง บริษัทฯ
มีรายได้จากการดำเนินงานหลักเพิ่มขึ้นร้อยละ 4 โดยเพิ่มขึ้นจาก 4,818 ล้านบาท ในปี 2544
เป็น 4,997 ล้านบาทในปี 2545 ส่วนรายได้ทั้งหมดเพิ่มขึ้นร้อยละ 5 จากปีที่แล้ว เป็น 5,429
ล้านบาท กำไรสุทธิลดลงเล็กน้อยร้อยละ 10 จาก 1,563 ล้านบาท ปีที่แล้วเป็น 1,411 ในปี
2545 สาเหตุส่วนหนึ่งของการลดลงของกำไรสุทธิดังกล่าวเนื่องมาจากต้นทุนที่เพิ่มขึ้น ร้อยละ 13
ซึ่งเกิดจากการเพิ่มขึ้นของอัตราค่าสัมปทานและต้นทุนในการขาย และผลิตอุปกรณ์
ไอพีสตาร์รุ่นแรกเป็นหลัก

บริษัท กัมพูชา ชินวัตร จำกัด มีการขยายเครือข่ายระบบโทรศัพท์ในปี 2545 ทำให้รายได้
เพิ่มขึ้นถึง 673 ล้านบาท ด้วยจำนวนผู้ใช้โทรศัพท์ประมาณ 100,000 ราย นอกจากนี้ บริษัท
ลาวโทรคมนาคม จำกัด มีเงินปันผลให้กับบริษัทฯ ถึง 1.5 ล้านเหรียญสหรัฐ
และมีผู้ใช้บริการมากถึง 116,700 ราย

บริษัทฯ ประสบความสำเร็จในการควบรวมธุรกิจอินเตอร์เน็ต ระหว่าง บริษัท ซี.เอส.
คอมมิวนิเคชั่นส์ จำกัด (ซี.เอส. อินเตอร์เน็ต) และ ล็อกซเล่ย์ อินฟอร์เมชั่น เซอร์วิส
(Loxinfo) ซึ่งจะเริ่มดำเนินธุรกิจด้วยกันในปี 2546
ทำให้เป็นธุรกิจอินเตอร์เน็ตที่ใหญ่ที่สุดในประเทศไทย ภายใต้ชื่อ “ซี.เอส. ล็อกซอินโฟ”
การควบรวมกิจการนี้คาดว่าจะทำให้ค่าใช้จ่าย และ
ต้นทุนลดลงซึ่งจะเพิ่มความสามารถในการทำกำไรให้บริษัทในอนาคตอันใกล้

1.1 ผลการดำเนินงาน

บริษัทฯ มีกำไรสุทธิรวมสำหรับปี 2545 จำนวน 1,411 ล้านบาท ลดลง 152 ล้านบาท หรือลดลงในอัตราร้อยละ 10 เมื่อเปรียบเทียบกับปีก่อน จำนวน 1,563 ล้านบาท โดยมีรายละเอียดของการเปลี่ยนแปลงดังต่อไปนี้

1.1.1 รายได้

  รายได้จากการขายและบริการของบริษัทฯ ในปี 2545 มีจำนวน 4,997 ล้านบาท เพิ่มขึ้น 180
  ล้านบาท หรือ 4% จาก 4,817 ล้านบาท ในปี 2544
  การเพิ่มขึ้นของรายได้จากการขายและบริการ สามารถแยกตามกลุ่มธุรกิจของบริษัทฯ ได้ดังนี้

ธุรกิจดาวเทียมและเกี่ยวเนื่องกับดาวเทียม

  รายได้จากธุรกิจบริการวงจรดาวเทียมและธุรกิจที่เกี่ยวเนื่องกับดาวเทียมสำหรับปี 2545
  มีจำนวน 3,857 ล้านบาท ซึ่งเป็นจำนวนคงตัวจากปีก่อน
  รายได้นี้ได้รับผลกระทบจากค่าเงินบาทที่มีการปรับตัวแข็งค่าขึ้นเมื่อเปรียบเทียบกับเงินสกุลดอลลาร์สหรัฐฯ
  ส่งผลกระทบต่อการลดลงของรายได้
  อย่างไรก็ตามบริษัทฯมีอัตราการใช้ช่องสัญญาณดาวเทียมเฉลี่ยย่านความถี่ Ku-Band เพิ่มขึ้น
  และมีรายได้จากการให้บริการไอพีสตาร์ในระยะที่ 1 (First Generation iPSTAR)
  ซี่งเป็นรายได้จากการขายเทอร์มินอล และ รายได้จากการขายและให้บริการสถานีภาคพื้นดิน
  (Gateway) ที่เริ่มในปี 2545

ธุรกิจอินเตอร์เน็ต

  รายได้จากธุรกิจอินเตอร์เน็ตสำหรับปี 2545 มีจำนวน 467 ล้านบาท เพิ่มขึ้น 31
  ล้านบาทหรือเพิ่มขึ้นในอัตราร้อยละ 7 เมื่อเปรียบเทียบกับปีก่อนจำนวน 436 ล้านบาท
  เนื่องจากการเพิ่มขึ้นของรายได้จากการให้บริการอินเตอร์เน็ตความเร็วสูงผ่านดาวเทียม
  (Broadband Satellite Internet) ของ บริษัท ซี.เอส.คอมมิวนิเคชั่นส์ จำกัด
  ซึ่งเป็นไปตามเจตนารมณ์ของบริษัทฯที่มุ่งเน้นการพัฒนาผลิตภัณฑ์
  โดยอาศัยความได้เปรียบทางด้านเทคโนโลยีดาวเทียมในการตอบสนองความต้องการของกลุ่มลูกค้า
  ที่ให้ความสำคัญทางด้านคุณภาพของบริการมากกว่าราคา ประกอบกับในปีนี้รายได้ของบริษัท
  ชินบรอดแบนด์ อินเตอร์เน็ตยังคงเพิ่มขึ้นเมื่อเปรียบเทียบกับปีที่ผ่านมา

ธุรกิจโทรศัพท์

  รายได้จากธุรกิจให้บริการระบบโทรศัพท์ในต่างประเทศสำหรับปี 2545 มีจำนวน 673 ล้านบาท
  เพิ่มขึ้น 205 ล้านบาทหรือเพิ่มขึ้นในอัตราร้อยละ 44 เมื่อเปรียบเทียบกับปีก่อนจำนวน 468
  ล้านบาท
  เนื่องจากการเพิ่มขึ้นของจำนวนผู้ใช้โทรศัพท์โดยเฉพาะโทรศัพท์เคลื่อนที่แบบชำระล่วงหน้า
  (Prepaid) ซึ่งเพิ่มขึ้นประมาณ 134% เมื่อเปรียบเทียบกับ ณ สิ้น ปี 2544
  และการเพิ่มขึ้นของระยะเวลาการใช้โทรศัพท์เฉลี่ยต่อราย

1.1.2 ต้นทุนขายและบริการ

  ในปี 2545 บริษัทฯมีต้นทุนขายและบริการรวมจำนวน 2,885 ล้านบาท เพิ่มขึ้น 325 ล้านบาท
  หรือ 13% จาก 2,560 ล้านบาท ในรอบระยะเวลาเดียวกันของปีที่ผ่านมา
  การเพิ่มขึ้นของต้นทุนขายและบริการในปีนี้มีสาเหตุหลัก เนื่องจาก

-   การเพิ่มขึ้นของส่วนแบ่งรายได้ที่จ่ายให้แก่กระทรวงคมนาคมตามสัญญาสัมปทาน
    ซึ่งกำหนดให้บริษัทฯจ่ายผลประโยชน์ตอบแทนแก่กระทรวงคมนาคมเพิ่มขึ้นอีก 5% จาก 10.5%
    เป็น 15.5% ตั้งแต่วันที่ 11 กันยายน 2544

-   การเพิ่มขึ้นของต้นทุนการขายและให้บริการไอพีสตาร์ ในระยะที่ 1 (First Generation
    iPSTAR)
    ซึ่งเป็นการให้บริการโดยใช้ระบบเทอร์มินอลของไอพีสตาร์ที่สามารถใช้กับดาวเทียมไทยคม 3
    ร่วมกับสถานีภาคพื้นดิน ซึ่งสามารถใช้งานได้กับทั้งดาวเทียมไอพีสตาร์-1
    และดาวเทียมไทยคมที่มีการใช้งานอยู่ในปัจจุบัน ซึ่งบริษัทฯ ได้เริ่มให้บริการประเภทนี้ในปี
    2545

-   การเพิ่มขึ้นของต้นทุนค่าเชื่อมโยงโครงข่าย ค่าบำรุงรักษาและค่าเช่าพื้นที่สถานีโครงข่าย และ
    ค่าเสื่อมราคาอุปกรณ์โทรคมนาคมซึ่งเพิ่มขึ้นตามการขยายโครงข่ายในการให้บริการระบบโทรศัพท์เพื่อรองรับการเติบโตของจำนวนผู้ใช้
    รวมถึง การเพิ่มขึ้นของส่วนแบ่งรายได้แก่รัฐบาลกัมพูชาตามการเพิ่มขึ้นของรายได้

1.1.3 ค่าใช้จ่ายในการขายและบริหาร

 ค่าใช้จ่ายในการขายและบริหารของปี 2545 มีจำนวน 861 ล้านบาท เพิ่มขึ้น 291 ล้านบาท หรือเพิ่มขึ้นในอัตราร้อยละ 51 จาก 570 ล้านบาท ในปี 2544 เนื่องจากการเพิ่มขึ้นของจำนวนพนักงาน และการเพิ่มขึ้นของค่าใช้จ่ายในการขายเพื่อรองรับการขยายตัวของธุรกิจ โดยเฉพาะการให้บริการระบบโทรศัพท์ในประเทศกัมพูชา

1.1.4 ผลขาดทุนจากอัตราแลกเปลี่ยน

 บริษัทฯมีผลขาดทุนจากอัตราแลกเปลี่ยนจำนวน 8 ล้านบาท ลดลง 95 ล้านบาท หรือ 92% เมื่อเปรียบเทียบกับผลขาดทุนจำนวน 103 ล้านบาทในปี 2544 เนื่องจากในระหว่างปี 2545 ค่าเงินบาทมีการปรับตัวอ่อนค่าน้อยลงเมื่อเทียบกับในรอบปี 2544 ประกอบกับการที่บริษัทฯมีนโยบายในการป้องกันความเสี่ยงจากการเปลี่ยนแปลงอัตราแลกเปลี่ยน โดยใช้เครื่องมือทางการเงินที่เหมาะสม 

1.1.5 ดอกเบี้ยจ่าย

  บริษัทฯ มีดอกเบี้ยจ่ายในปี 2545 จำนวน 235 ล้านบาท ลดลง 124 ล้านบาท หรือ 34% จาก
  359 ล้านบาทในปี 2544 เนื่องจากได้มีการจ่ายคืนเงินกู้และไถ่ถอนหุ้นกู้ที่มีอัตราดอกเบี้ยสูง
  และในส่วนของดอกเบี้ยที่เกิดจากเงินกู้ยืมเพื่อโครงการไอพีสตาร์สามารถบันทึกรวมเป็นต้นทุนของโครงการไอพี
  สตาร์ได้

1.1.6 รายได้อื่น และ ส่วนแบ่งกำไรจากการลงทุนในบริษัทร่วม

  รายได้อื่นและส่วนแบ่งกำไรจากการลงทุนในบริษัทร่วมสำหรับปี 2545 มีจำนวน 431 ล้านบาท
  เพิ่มขึ้น 88 ล้านบาทหรือเพิ่มขึ้นในอัตราร้อยละ 25 เมื่อเปรียบเทียบกับปีก่อนจำนวน 345
  ล้านบาท

2. ฐานะการเงิน

2.1 สินทรัพย์

2.1.1 ส่วนประกอบของสินทรัพย์

  ณ สิ้นปี 2545 บริษัทฯ มีสินทรัพย์รวมทั้งสิ้น 20,307 ล้านบาท เพิ่มขึ้นจากปี 2544
  คิดเป็นอัตราร้อยละ 41 (14,377 ล้านบาท)
  เนื่องจากการเพิ่มขึ้นของอุปกรณ์ทางโทรคมนาคมเพื่อให้บริการระบบโทรศัพท์ในประเทศกัมพูชา
  การเพิ่มขึ้นของสินค้าคงเหลือซึ่งเป็นอุปกรณ์โครงการไอพีสตาร์ และ
  การเพิ่มขึ้นของรายจ่ายลงทุนสำหรับโครงการไอพีสตาร์
  สินทรัพย์ของบริษัทฯประกอบด้วยสินทรัพย์หมุนเวียน จำนวน 2,272 ล้านบาท และ
  สินทรัพย์ไม่หมุนเวียนจำนวน 18,035 ล้านบาท
  สินทรัพย์หมุนเวียนนั้นส่วนใหญ่ประกอบด้วยเงินสดและรายการเทียบเท่าเงินสด จำนวน 519
  ล้านบาท ลูกหนี้การค้า จำนวน 760 ล้านบาท สินค้าคงเหลือจำนวน 408 ล้านบาท และ
  สินทรัพย์หมุนเวียนอื่นจำนวน 526 ล้านบาท ในสินทรัพย์ไม่หมุนเวียนส่วนใหญ่ประกอบด้วย
  อาคารและอุปกรณ์ซึ่งรวมโครงการไอพีสตาร์ระหว่างการก่อสร้างจำนวน 11,649 ล้านบาท
  และต้นทุนโครงการดาวเทียมภายใต้สัญญาสัมปทานจำนวน 5,357 ล้านบาท

2.1.2 คุณภาพของสินทรัพย์

ณ 31 ธันวาคม 2545 ไม่มีสินทรัพย์ใดของบริษัทฯ ที่มีความจำเป็นต้องตั้งสำรองจากการด้อยค่าสินทรัพย์ ส่วนใหญ่ของบริษัทนั้นเป็นสินทรัพย์ถาวรและเป็นสินทรัพย์ที่ก่อให้เกิดรายได้ ในส่วนของเงินลงทุนในบริษัทย่อยและบริษัทร่วมนั้นได้เพิ่มขึ้นจากปีที่ผ่านมาประมาณ 300 ล้านบาท ซึ่งส่วนใหญ่เกิดจากส่วนแบ่งกำไรของบริษัทย่อยและร่วมจำนวน 207 ล้านบาท

2.1.3 ลูกหนี้การค้า

  ในปี 2545 บริษัทฯมีระยะเวลาในการเรียกเก็บหนี้เฉลี่ย 55 วัน เพิ่มขึ้นจาก 50 วัน
  ในปีที่ผ่านมา และ มียอดลูกหนี้ค้างชำระเกินกว่า 12 เดือนเป็นจำนวน 288 ล้านบาท ลดลงจาก
  464 ล้านบาท ณ สิ้นปี 2544
  ส่วนใหญ่เกิดจากการที่บริษัทฯได้ตัดจำหน่ายลูกหนี้บริษัทเคเบิลทีวีแห่งหนึ่งจำนวน 199 ล้านบาท
  อันเป็นผลมาจากการสิ้นสุดการฟ้องร้อง
  ซึ่งทำให้บริษัทฯสามารถตัดจำหน่ายหนี้สูญนั้นเป็นค่าใช้จ่ายทางภาษีได้
  บริษัทฯได้มีการกำหนดนโยบายการติดตามชำระหนี้ของลูกค้าอย่างรัดกุมและมีการสอบทานความสามารถในการเก็บเงินของฝ่ายตามหนี้อย่างสม่ำเสมอ
  บริษัทฯเชื่อมั่นว่าค่าเผื่อหนี้สงสัยจะสูญของบริษัทฯซึ่งบันทึกจากการวิเคราะห์ลูกหนี้รายตัวนั้นเพียงพอต่อหนี้สงสัยจะสูญ
  ณ วันที่ 31 ธันวาคม 2545

ความเพียงพอของสภาพคล่อง

2.2.1 อัตราส่วนสภาพคล่อง และ หนี้สินระยะสั้น

  อัตราส่วนสินทรัพย์หมุนเวียนต่อหนี้สินหมุนเวียน (Current Ratio) ณ สิ้นปี 2545 เท่ากับ
  0.43 เท่า เพิ่มขึ้นจาก 0.28 เท่า ณ สิ้นปี 2544 เนื่องจากปี 2545 บริษัทฯ
  ได้ไถ่ถอนหุ้นกู้ที่ครบกำหนดชำระ 2 งวดสุดท้ายจำนวน 1,500 ล้านบาท ทำให้ ณ สิ้นปี 2545
  บริษัทฯมีเงินกู้ที่ครบกำหนดชำระภายใน 1 ปี ลดลง อย่างไรก็ตาม
  บริษัทฯคาดว่าอัตราส่วนสภาพคล่องของบริษัทฯจะมีการพัฒนาในทิศทางที่ดีขึ้นในปี 2546 ทั้งนี้
  เนื่องจากในเดือนพฤศจิกายน 2545
  บริษัทฯได้ประสบความสำเร็จในการลงนามสัญญาเงินกู้โครงการไอพีสตาร์
  ซึ่งจะทำให้บริษัทฯสามารถเบิกจ่ายเงินกู้จากโครงการไอพีสตาร์
  ซึ่งเป็นเงินกู้ระยะยาวมาชำระเจ้าหนี้การค้าและเงินกู้ระยะสั้นที่มีอยู่ได้
  ซึ่งจะทำให้หนี้สินระยะสั้นลดลง อนึ่ง ณ สิ้นปี 2545
  บริษัทฯมีวงเงินสินเชื่อที่ได้รับอนุมัติจากธนาคารพาณิชย์ทั้งสิ้น 700 ล้านบาท และ 257
  ล้านดอลลาร์สหรัฐฯ

2.2.2 งบกระแสเงินสด

  ณ สิ้นปี 2545 บริษัทฯ มีเงินสดและรายการเทียบเท่าเงินสด จำนวน 519 ล้านบาท
  ประกอบด้วย

เงินสดรับสุทธิจากการดำเนินงาน จำนวน 1,572 ล้านบาท 

เงินสดสุทธิใช้ไปในกิจกรรมการลงทุน จำนวน 6,119 ล้านบาท ซึ่งเงินสดจ่ายส่วนใหญ่ คือ รายจ่ายลงทุนในโครงการไอพีสตาร์ และ รายจ่ายลงทุนในการซื้ออุปกรณ์โทรคมนาคมเพื่อขยายโครงข่ายระบบโทรศัพท์เคลื่อนที่ในประเทศกัมพูชา และบริษัทฯ ได้รับเงินปันผลจากการลงทุนในบริษัทลาว เทเลคอมมิวนิเคชั่นส์ จำนวน 56 ล้านบาท

เงินสดสุทธิได้มาจากกิจกรรมการจัดหาเงินทุน จำนวน 4,257 ล้านบาท โดยบริษัทฯมีกระแสเงินสดจากเงินกู้ระยะยาว ซึ่งส่วนใหญ่มาจากการเบิกเงินกู้จากกลุ่มธนาคารที่ให้สินเชื่อเพื่อโครงการไอพีสตาร์ 

รายจ่ายลงทุน

  รายจ่ายลงทุนหลัก ในปัจจุบันของบริษัทฯ คือ รายจ่ายลงทุนในโครงการไอพีสตาร์
  ซึ่งมีความต้องการเงินทุนประมาณ 390 ล้านดอลลาร์สหรัฐฯ
  โดยมีแหล่งเงินทุนในการดำเนินโครงการมาจากกระแสเงินสดจากการดำเนินงาน
  เงินกู้จากสถาบันการเงิน
  และเงินกู้ที่ได้รับการสนับสนุนจากธนาคารเพื่อการนำเข้าและส่งออกแห่งสหรัฐอเมริกา และ
  ฝรั่งเศส โครงการไอพีสตาร์เป็นโครงการดาวเทียมความถี่กว้าง (Broadband Satellite)
  ซึ่งเป็น โครงการแรกในภูมิภาคเอเชียแปซิฟิก บริษัทฯ มีความมั่นใจว่า
  โครงการดังกล่าวจะสามารถเริ่มให้บริการในปี 2547 ได้

แหล่งที่มาของเงินทุน

2.4.1 โครงสร้างเงินทุน

  ณ สิ้นปี 2545 บริษัทฯมีสัดส่วนการใช้เงินทุนจากหนี้สินต่อส่วนทุน 1.5 เท่า กล่าวคือ 60%
  ของเงินทุนมาจากส่วนของหนี้สิน และ 40% จากส่วนทุน
  และเมื่อเปรียบเทียบกับโครงสร้างเงินทุน ณ สิ้นปี 2544 ซึ่งมีเงินทุนมาจากส่วนของหนี้สิน 53%
  และจากส่วนทุน 47% จะเห็นว่าบริษัทฯมีสัดส่วนการใช้เงินทุนจากส่วนหนี้สินเพิ่มขึ้น เนื่องจากในปี
  2545 บริษัทฯมีเงินกู้ยืมสุทธิหลังชำระคืนเงินกู้เพิ่มขึ้น
  โดยบริษัทฯใช้เงินกู้ยืมดังกล่าวเพื่อโครงการไอพีสตาร์
  และโครงการขยายโครงข่ายโทรศัพท์ในประเทศกัมพูชา

2.4.2 ส่วนของผู้ถือหุ้น

  ในปี 2545 บริษัทฯมีกำไรสะสม 546 ล้านบาท เมื่อเปรียบเทียบกับผลขาดทุนสะสม 836
  ล้านบาท ณ สิ้นปี 2544
  ซึ่งนับเป็นปีแรกที่บริษัทฯมีผลกำไรสะสมหลังจากที่บริษัทฯได้รับผลกระทบจากการเปลี่ยนแปลงระบบอัตราแลกเปลี่ยนในปี
  2540 เป็นผลจากการเติบโตอย่างต่อเนื่องของกำไรสุทธิของบริษัทฯ
  ซึ่งทำให้สามารถล้างผลขาดทุนสะสมดังกล่าวได้ภายในระยะเวลา 4 ปี
  อนึ่งบริษัทฯมีกำไรสะสมที่ยังไม่ได้จัดสรร ณ สิ้นปี 2545
  ส่งผลให้บริษัทฯต้องจัดสรรสำรองตามกฎหมายเพิ่มขึ้น 29 ล้านบาทในปี 2545 เป็น 56 ล้านบาท

2.4.3 หนี้สิน

  ณ สิ้นปี 2545
  บริษัทฯมีเงินกู้ยืมสุทธิหลังการป้องกันความเสี่ยงจากการเปลี่ยนแปลงอัตราแลกเปลี่ยนทั้งสิ้นประมาณ
  10,773 ล้านบาท เพิ่มขึ้นประมาณ 4,294 ล้านบาท จาก 6,479ล้านบาท ณ สิ้นปี 2544
  โดยเงินกู้ยืมที่เพิ่มขึ้นส่วนใหญ่เพื่อโครงการไอพีสตาร์และการขยายเครือข่ายโทรศัพท์ในประเทศกัมพูชา
  และ ในปี 2545 บริษัทฯ ได้รับอนุมัติเงินกู้ระยะยาวเพื่อโครงการไอพีสตาร์
  จากสถาบันการเงินดังนี้

+----------------------------------+---------------+-------------------+
| ประเภทเงินกู้                       | วงเงินกู้        | อายุสัญญา           |
+----------------------------------+---------------+-------------------+
| 1.  วงเ                          | 184.5         | 9.5 ปี             |
| งินที่ได้รับการค้ำประกันจากธนาคารเพื่อการ |               |                   |
| ส่งออกและนำเข้าแห่งประเทศสหรัฐอเมริกา | ล้านเหรียญสหรัฐ  |                   |
|     (US Eximbank)                |               |                   |
+----------------------------------+---------------+-------------------+
| 2.                               | 79.8          | 9.5 ปี             |
|  วงเงินที่ได้รับการค้ำประกันจากธนาคารเพ | ล้านเหรียญสหรัฐ  |                   |
| ื่อการส่งออกและนำเข้าแห่งประเทศฝรั่งเศส |               |                   |
|     (COFACE)                     |               |                   |
+----------------------------------+---------------+-------------------+
| 3.  วงเงินจากกลุ่มธนาคารพาณิชย์อื่นๆ    | 125.0         | 6 ปี               |
|                                  | ล้านเหรียญสหรัฐ  |                   |
+----------------------------------+---------------+-------------------+

เงื่อนไขการชำระคืนเงินกู้เริ่มตั้งแต่ปี 2547
(สามารถดูรายละเอียดเงินกู้ยืมได้ในหมายเหตุประกอบงบการเงิน ข้อ 15 เรื่อง เงินกู้ยืม)

4.  ปัจจัยและอิทธิพลหลักอาจมีผลต่อการดำเนินงานหรือฐานะการเงินในอนาคต

    1.  เหตุขัดข้องเกี่ยวกับระบบพลังงานของดาวเทียมไทยคม 3

  เมื่อวันที่ 7 กุมภาพันธ์ พ.ศ. 2546 ดาวเทียมไทยคม 3 ของบริษัท
  เกิดเหตุขัดข้องเกี่ยวกับระบบพลังงาน ซึ่งทำให้ช่องสัญญาณ
  ดาวเทียมบางส่วนไม่สามารถใช้งานได้เป็นการชั่วคราว
  ปัจจุบันบริษัทอยู่ระหว่างการตรวจสอบเพื่อแก้ไขปัญหาดังกล่าว และ
  กำลังอยู่ในระหว่าการติดต่อกับผู้ประกันภัยเพื่อเรียกค่าสินไหมทดแทน

2.  เหตุการณ์ในประเทศกัมพูชา

  เมื่อวันที่ 29 มกราคม พ.ศ.2546 ได้เกิดเหตุการณ์ไม่สงบขึ้นในกรุงพนมเปญ ประเทศกัมพูชา
  ทำให้สินทรัพย์และการดำเนินธุรกิจของบริษัทย่อยได้รับผลกระทบกล่าวคือ
  อาคารสำนักงานได้ถูกรื้อค้น และเครื่องคอมพิวเตอร์ส่วนบุคคลบางส่วนได้ถูกโจรกรรม
  อย่างไรก็ตามการให้บริการโทรศัพท์ของบริษัทฯ ยังคงดำเนินการต่อไปได้โดยปกติ
  ซึ่งอาคารและอุปกรณ์ภาคส่งและรับสัญญาณมิได้รับผลกระทบจากเหตุการณ์นี้
  ขณะนี้อยู่ในระหว่างการเรียกร้องค่าเสียหายจากรัฐบาลกัมพูชา

3.  การควบรวมกิจการระหว่าง บริษัท ซี.เอส. คอมมิวนิเคชั่นส์ จำกัด และ บริษัท ล็อกซ์เล่ย์
    อินฟอร์เมชั่นส์ เซอร์วิส จำกัด

  ปัจจุบัน บริษัท ซี.เอส. คอมมิวนิเคชั่นส์ จำกัด และ บริษัท ล็อกซ์เล่ย์ อินฟอร์เมชั่นส์ เซอร์วิส
  จำกัด อยู่ระหว่างดำเนินการเพื่อเตรียมเข้าควบรวมกิจการ
  ซึ่งเมื่อการควบรวมดังกล่าวเสร็จสิ้นสมบูรณ์จะทำให้เกิดการประหยัดได้ของต้นทุนและค่าใช้จ่าย
  (Cost Efficiency) เนื่องจากการมีผลผนึกทางธุรกิจ (Synergy)
  ที่จะเกิดขึ้นหลังจากการรวมกิจการ
  บริษัทฯคาดว่าการควบรวมดังกล่าวจะเสร็จสิ้นภายในครึ่งปีแรกของปี 2546

4.  โครงการไอพีสตาร์

  จากการที่บริษัทฯ กำลังอยู่ในระหว่างการจัดสร้างโครงการไอพีสตาร์
  ความสำเร็จของโครงการดังกล่าวขึ้นอยู่กับปัจจัยหลายอย่างเช่น
  ความสามารถในการจัดสร้างและการจัดส่งดาวเทียมได้ทันกำหนด
  ความสำเร็จในการจัดส่งดาวเทียม
  และการจัดหาลูกค้าที่จะเข้ามารับบริการของดาวเทียมดวงใหม่ บริษัทฯ
  ได้มีแนวทางดำเนินงานเพื่อรองรับปัจจัยและอิทธิพลดังกล่าวคือ

1.  บริษัทฯ ได้คัดเลือกผู้จัดสร้างดาวเทียมที่มีคุณภาพดีที่สุดรายหนึ่งของโลก คือ บริษัท สเปซ
    ซิสเต็มส์ ลอรัล ซึ่งบริษัทฯมีการประชุมติดตามความคืบหน้าในการจัดสร้างดาวเทียมเป็นระยะ
    ตลอดจนบริษัทฯได้จัดส่งเจ้าหน้าที่ฝ่ายวิศวกรรมของบริษัทฯ
    ซึ่งมีความชำนาญไปทำงานที่บริษัทผู้จัดสร้างดาวเทียมดังกล่าว
    เพื่อประสานงานและควบคุมให้การจัดสร้างเป็นไปตามแผนงานที่กำหนด

2.  บริษัทฯ กำลังดำเนินการจัดหาประกันภัยสำหรับการจัดส่งดาวเทียม
    ซึ่งเป็นการประกันภัยที่ครอบคลุมความเสี่ยงอันเกิดจาการจัดส่งและระยะเวลา 12
    เดือนหลังจากดาวเทียมเข้าสู่วงโคจร
    นอกจากนี้บริษัทยังได้รับการประกันจากผู้จัดส่งที่จะให้จรวดในการจัดส่งทดแทน
    ในกรณีที่เกิดความเสียหายด้วย (Launch Risk Guarantee)

3.  เพื่อลดความเสี่ยงในการจัดหาลูกค้า บริษัทฯได้ดำเนินการให้บริการอุปกรณ์ไอพีสตาร์ระยะที่ 1
    ( First Generation) ซึ่งใช้ได้สำหรับดาวเทียมในย่านความถี่ KU Band
    เป็นการเตรียมการเพื่อหากลุ่มลูกค้าที่จะรับบริการโครงการดาวเทียมในอนาคต

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท ชินแซทเทลไลท์ จำกัด (มหาชน)
และงบการเงินรวมของบริษัท ชินแซทเทลไลท์ จำกัด (มหาชน) และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไป
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งให้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้นและนักลงทุนทั่วไปอย่างโปร่งใส

คณะกรรมการบริษัทได้จัดให้มีระบบบริหารความเสี่ยง
และให้มีและดำรงรักษาไว้ซึ่งระบบควบคุมภายในที่เหมาะสมและมีประสิทธิผล
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
ตลอดจนเพื่อให้ไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการบริษัทได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน
สอบทานระบบการควบคุมภายในและการตรวจสอบภายใน ตลอดจนระบบการบริหารความเสี่ยง
โดยความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

งบการเงินของบริษัท
และงบการเงินรวมของบริษัทและบริษัทย่อยได้รับการตรวจสอบโดยผู้สอบบัญชีของบริษัท คือ บริษัท
ไพร้ซวอเตอร์เฮาส์คูเปอร์ส เอบีเอเอส จำกัด
ในการตรวจสอบนั้นทางคณะกรรมการบริษัทได้สนับสนุนข้อมูลและเอกสารต่าง ๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการมีความเห็นว่าระบบการควบคุมภายในของบริษัทโดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลได้ว่างบการเงินของบริษัท ชินแซทเทลไลท์ จำกัด
(มหาชน) และงบการเงินรวมของบริษัท ชินแซทเทลไลท์ และบริษัทย่อย ณ วันที่ 31 ธันวาคม
2545 มีความเชื่อถือได้ โดยถือปฏิบัติตามตามมาตรฐานการบัญชีที่รับรองทั่วไป
และปฏิบัติถูกต้องตามกฎหมายและกฎระเบียบที่เกี่ยวข้อง